b"\n_START_ARTICLE_\nRaudonoji piramid\xc4\x97\n_START_PARAGRAPH_\nRaudonoji piramid\xc4\x97 (\xc5\xa0iaurin\xc4\x97 piramid\xc4\x97) \xe2\x80\x93 Senov\xc4\x97s Egipto piramid\xc4\x97, pastatyta apie 2600 m. pr. m. e. faraono Sneferu (ar Snofru) valdymo metu Dah\xc5\xa1\xc5\xabre.\n_START_SECTION_\nApie piramid\xc4\x99\n_START_PARAGRAPH_\nRaudonoji piramid\xc4\x97 buvo tre\xc4\x8dioji ir paskutin\xc4\x97 piramid\xc4\x97, pastatyta faraono Sneferu ir buvo pirmoji Senov\xc4\x97s Egipto lygiabriaun\xc4\x97 piramid\xc4\x97. Tai yra tre\xc4\x8dioji pagal dyd\xc4\xaf Egipto piramid\xc4\x97 po Cheopso ir Chefreno piramid\xc5\xbei\xc5\xb3 Gizoje. Ji yra Dah\xc5\xa1\xc5\xabro \xc5\xa1iaurin\xc4\x97je pus\xc4\x97je u\xc5\xbe keleto kilometr\xc5\xb3 nuo Lenktosios piramid\xc4\x97s ir kitaip dar vadinama \xc5\xa0iaurine piramide. Raudon\xc4\x85ja piramide ji pavadinta d\xc4\x97l rusvos spalvos kalkakmenio blok\xc5\xb3, panaudot\xc5\xb3 jos statyboms. Originaliai i\xc5\xa1 i\xc5\xa1or\xc4\x97s ji buvo padengta baltais kalkakmenio blokais._NEWLINE_Raudonoji piramid\xc4\x97 yra 220 m ilgio pagrindo kra\xc5\xa1tin\xc4\x97s ir 104 m auk\xc5\xa1\xc4\x8dio. Ji pastatyta su 43\xc2\xb021' sien\xc5\xb3 polinkio kampu, kuris yra labai artimas Lenktosios piramid\xc4\x97s vir\xc5\xa1utin\xc4\x97s dalies polinkio kampui. \xc5\xa0is kampas yra ma\xc5\xbeesnis u\xc5\xbe kit\xc5\xb3 Egipto piramid\xc5\xbei\xc5\xb3 ir Raudonoji piramid\xc4\x97 d\xc4\x97l to atrodo gana plok\xc5\xa1\xc4\x8dia. \xc4\xae\xc4\x97jimas \xc4\xaf piramid\xc4\x99 yra i\xc5\xa1 tradicin\xc4\x97s \xc5\xa1iaurin\xc4\x97s pus\xc4\x97s 28 m auk\xc5\xa1tyje ir 60 m ilgio tuneliu, 43\xc2\xb021' \xc5\xbeem\xc4\x97jan\xc4\x8diu kampu veda \xc4\xaf tris patalpas. \xc5\xa0alia piramid\xc4\x97s rasta faraono laidojimo \xc5\xa1ventykla. \xc5\xa0ventykla nebuvo baigta statyti iki faraono Sneferu mirties. U\xc5\xbe 400 m nuo piramid\xc4\x97s rastas didelis ketvirtosios Egipto dinastijos nekropolis. N\xc4\x97ra tikra, kurioje piramid\xc4\x97je, Raudonojoje ar Lenktojoje, faraonas buvo palaidotas. Abi piramid\xc4\x97s buvo i\xc5\xa1pl\xc4\x97\xc5\xa1tos senov\xc4\x97je ir mumij\xc5\xb3 jose nerasta."